С официална позиция, изпратена до медиите днес от пациентски организации „Заедно с теб”, Асоциация за репродуктивно здраве, бременност и грижи за децата „Усмихни се”, Алианс на трансплантираните и оперираните АТО „Бъдеще за всички” и Асоциация на пациентите със сърдечно-съдови заболявания застанаха зад инициаторите на протеста - Аделина Банакиева, която е с онкологично заболяване, и Любов Любомирова.
Недоволството избухна, когато по предложение на министър Ананиев, Народното събрание прие през 2018 г. НЗОК да не плаща нови терапии, да не сключва договори с нови болници и договори за нови клинични пътеки и отделения. По отношение на лекарствата мораториумът засяга 25 нови медикамента, които се очакваше да бъдат включени през 2018 година за заплащане от Касата. Това ще засегне тежко болни пациенти, включително такива с онкологични заболявания.
Първият протест на недоволните от решението на депутатите бе на 28 ноември. Следващият е на 9 декември от 11 ч. пред сградата на Народното събрание. Източник offnews.bg